อีกครั้ง! เกาหลีเหนือทดสอบขีปนาวุธครั้งที่ 8 ในปีนี้
More anticipated, analysts say, as the West fixed on Ukraine crisis 
กองทัพเกาหลีใต้ระบุว่า มีวัตถุถูกยิงจากเขตซูนานในเกาหลีเหนือเมื่อช่วงเช้าวันอาทิตย์ตามเวลาท้องถิ่น และลอยไปตกนอกชายฝั่งทางตะวันออกของคาบสมุทรเกาหลี ต่อมาทางกองทัพญี่ปุ่นเปิดเผยว่าวัตถุดังกล่าวอาจเป็นขีปนาวุธวิถีโค้ง รัฐมนตรีกลาโหมญี่ปุ่น โนบุโอะ กิชิ กล่าวว่า ขีปนาวุธของเกาหลีเหนือลอยไปไกล 300 กิโลเมตร และขึ้นไปแตะระดับความสูงที่ 600 กม. เหนือพื้นดิน ทั้งนี้ เมื่อวันที่ 17 มกราคม เกาหลีเหนือทดสอบยิงขีปนาวุธจากสนามบินซูนาน ชานกรุงเปียงยางเช่นกัน และในเดือนเดี่ยวกันนั้น เกาหลีเหนือได้ทดสอบขีปนาวุธรวม 7 ครั้ง จำนวน 11 ลูก รวมทั้งขีปนาวุธพิสัยกลาง ฮวาซอง-12 ที่ทดสอบไปเมื่อวันที่ 30 มกราคม กองบัญชาการภาคพื้นอินโด-แปซิฟิกของกองทัพสหรัฐฯ ออกมาประณามการทดสอบขีปนาวุธครั้งล่าสุดของเกาหลีเหนือ พร้อมเรียกร้องให้กรุงเปียงยางยุติการกระทำที่สั่นคลอนเสถียรภาพในภูมิภาคนี้ นักวิเคราะห์บางคนเตือนว่า อีกไม่นานเกาหลีเหนืออาจจะสามารถทดสอบขีปนาวุธพิสัยไกลข้ามทวีป (ICBM) หรือขีปนาวุธติดหัวรบนิวเคลียร์ได้อีกครั้ง ในขณะที่ทั่วโลกกำลังให้ความสนใจกับสถานการณ์ในยูเครน โดยเชื่อว่าเป้าหมายสำคัญของกรุงเปียงยางคือการพัฒนาอาวุธที่ทันสมัย รวมทั้งขีปนาวุธความเร็วเหนือเสียง เรือดำน้ำพลังงานนิวเคลียร์ และเรือดำน้ำที่ยิงขีปนาวุธได้